**ANUNŢ**

**Unitatea Militară 02587 Bucureşti** organizează selecţie în vederea ocupării postului de **şef cabinet medical (medic specialist confirmat în specialitatea neurologie) la cabinetul neurologie.**

1. **Selecţia** constă în parcurgerea următoarelor etape:
2. Înscrierea candidaţiilor;
3. Verificarea îndeplinirii condiţiilor de participare la preselecţie;
4. Preselecţia;
5. Concursul/examenul (se organizează în conformitate cu prevederile Ordinului ministrului sănătăţii nr. 869/2015);
6. Efectuarea verificărilor în vederea autorizării accesului la informaţii clasificate - se realizează de către structura de securitate.

Persoana declarată câştigătoare în urma selecţiei va fi chemată/rechemată în activitate în corpul ofiţerilor şi va dobândi calitatea de cadru militar în activitate cu drepturile şi obligaţiile ce decurg din aceasta.

**Condiţiile generale necesare în vederea înscrierii la selecţie:**

1. au cetăţenie română şi domiciliul stabil în România de cel puţin 6 luni, termen calculat de la data depunerii cererii de înscriere la selecţie;
2. nu au fost condamnaţi, nu se află în curs de urmărire penală şi nu sunt trimişi în judecată sau judecaţi pentru săvârşirea unei infracţiuni contra umanităţii, contra statului sau contra autorităţii, de serviciu sau în legătură cu serviciul, care împiedică înfăptuirea justiţiei, de fals, ori a unei infracţiuni săvârşite cu intenţie, care i-ar face incompatibili cu exercitarea profesiei, cu excepţia situaţiei în care a intervenit reabilitarea;
3. nu fac parte din partide, formaţiuni sau organizaţii politice, iar, dacă sunt membri, să se angajeze în scris că, la data chemării/rechemării în activitate, vor renunţa la această calitate;
4. au vârsta de cel mult 40 de ani împliniţi în anul desfăşurării selecţiei;
5. nu fac parte din organizaţii interzise de legislaţia românească şi nu sunt membri ai unor organizaţii incompatibile cu regulile, activităţile şi atribuţiile specifice profesiei militare;
6. nu aparţin unor culte sau asociaţii/grupări religioase care contravin normelor de păstrare a ordinii publice, care încalcă bunele moravuri sau afectează exercitarea profesiei militare;
7. nu sunt asociaţi unici şi nu participă direct la administrarea sau conducerea unor organizaţii sau asociaţii comerciale, iar dacă se află în una dintre aceste situaţii, se angajează în scris că, la data chemării/rechemării în activitate, vor renunţa la această calitate;
8. fac dovada aptitudinii medicale pentru participarea la selecţie, prin documente emise de medicul de familie;
9. îşi exprimă în scris acordul privind verificarea în vederea autorizării accesului la informaţii clasificate, potrivit legii, în cazul în care sunt chemaţi în activitate;
10. medicii-femei declară în scris că îşi asumă toate riscurile, în situaţia în care, pe parcursul susţinerii probelor de selecţie, se află în stare de graviditate/maternitate.

Îndeplinirea condiţiilor prevăzute mai sus lit. a), c), e)-g), i) şi j) se declară pe propria răspundere, în cuprinsul cererii de înscriere la selecţie.

Candidaţii care îndeplinesc condiţiile generale prevăzute mai sus pot participa la selecţia organizată în scopul chemării/rechemării în activitate, în corpul ofiţerilor, dacă îndeplinesc şi următoarele ***condiţii specifice***, după caz:

1. sunt absolvenţi, cu diplomă de licenţă, ai unei instituţii de învăţământ superior medical acreditate;
2. deţin certificat de membru al colegiului de profil cu drept de liberă practică, potrivit reglementărilor în vigoare;
3. sunt confirmaţi ca medici specialişti, în specialitatea neurologie, şi nu au fost sancţionaţi şi nu se află sub efectul vreunei sancţiuni dintre cele prevăzute în Legea nr. [95/2006](file:///C:\Users\spirescu.corina\sintact%204.0\cache\Legislatie\temp658670\00172589.htm) privind reforma în domeniul sănătăţii, republicată, cu modificările şi completările ulterioare.

**Termen de înscriere la selecţie – 15 zile calendaristice de la data publicării anunţului**.

**Documentele obligatorii pentru constituirea dosarului de selecţie:**

* 1. cererea de înscriere la selecţie în care se menţionează postul pe care se doreşte să concureze, adresată comandantului U.M. 02587 Bucureşti – se completează odată cu depunerea dosarului;
  2. copia certificatului de naştere;
  3. copia cărţii de identitate;
  4. fişa de examinare medicală - document tipizat;
  5. fişa cu principalele date de stare civilă - document tipizat;
  6. certificatul de cazier judiciar;
  7. diploma de medic, în copie;
  8. certificatul/adeverinţa de confirmare în gradul profesional, conform cerinţelor postului, în copie;
  9. certificatul de membru al colegiului de profil, cu drept de liberă practică, după caz, avizat pe anul în curs, în copie;
  10. poliţa de asigurare malpraxis, după caz, în copie;
  11. dovada/înscrisul din care rezultă că nu a fost sancţionat de către colegiul de profil;
  12. adeverinţă eliberată de medicul de familie din care să rezulte antecedentele medicale patologice şi faptul că este apt din punct de vedere fizic şi neuropsihic;
  13. formular de bază-date personale - document tipizat;
  14. acte doveditoare pentru calcularea punctajului prevăzut în anexa nr. 3 la Ordinul ministrului sănătăţii nr. [869/2015](file:///C:\Users\spirescu.corina\sintact%204.0\cache\Legislatie\temp658670\00171667.htm);
  15. dosar cu şină.

Documentele prevăzute mai sus lit. g)-j) se prezintă şi în original şi se restituie după certificarea copiilor.

Documentele tipizate prevăzute mai sus se vor asigura prin grija biroului de resurse umane, se completează de către candidaţi şi se depun la dosar, cu excepţia fişei de examinare medicală.

Verificarea îndeplinirii condiţiilor de participare la preselecţie se realizează în termen de 5 zile lucrătoare de la data expirării termenului de înscriere la selecţie.

Contestaţiile privind dosarele înscrise se depun în termen de două zile lucrătoare din momentul afişării rezultatelor.

1. **Preselecţia** constă în parcurgerea probelor eliminatorii de aptitudini, în următoarea ordine:

**Evaluarea psihologică –** se organizează la Centrul de investigaţii socio – comportamentale în conformitate cu prevederile următoarelor acte normative:

* Art. 12 din *Instrucţiunile privind asistenţa psihologică în Armata României*, aprobate prin Ordinul ministrului apărării naţionale nr. M 105/2014, cu modificările şi completările ulterioare;
* Anexa nr. 6 din *Criteriile psihologice pentru selecţia la intrarea în sistemul militar şi evaluarea psihologică periodică a personalului Armatei României*, aprobate prin Dispoziţia şefului Direcţiei management resurse umane nr. D.M.R.U. 21/2015;
* Art. 13 şi art. 14 din *Metodologia de evaluare psihologică a candidaţilor la selecţia pentru intrarea în sistemul militar*, aprobată prin Dispoziţia şefului Direcţiei management resurse umane nr. D.M.R.U. 22/2015.

**Evaluarea nivelului pregătirii fizice –** se organizează la Structura de specialitate din Ministerul Apărării Naţionale în conformitate cu prevederile art. 113 din Regulamentul educaţiei fizice militare, aprobat prin Ordinul ministrului apărării naţionale nr. M 149/31.12.2012.

**Examinare medicală se efectuează la sediul U.M. 02587 Bucureşti** în conformitate cu prevederile Ordinului ministrului apărării naţionale nr. M 55/2014.

Datele şi orele desfăşurării probelor vor fi communicate (afişate la sediul şi pe site-ul unităţii) în timp util candidaţilor.

La fiecare probă participă numai candidaţii care au fost declaraţi "admis" la proba anterioară.

Rezultatele probelor de aptitudini vor fi afişate la sediul şi pe site-ul unităţii.

Rezultatele evaluării psihologice şi a nivelului pregătirii fizice nu pot fi contestate.

1. Candidaţii declaraţi “apt” şi “admis” în urma desfăşurării preselecţiei participă la **concurs/examen**.

Tematica de concurs/examen este cea publicată pe site-ul ministerului sănătăţii pentru examenul de medic specialist.

Termenul de înscriere la concurs/examen este de 15 zile calendaristice de la data la care au fost declaraţi "apt" şi "admis" în urma desfăşurării tuturor probelor de aptitudini.

Contestaţiile privind dosarele respinse se depun în termen de două zile lucrătoare din momentul afişării.

**Probele de concurs/examen sunt:**

* analiza şi evaluarea activităţii profesionale şi ştiinţifice;
* proba scrisă;
* proba clinică sau practică.

Probele se susţin în ordinea menţionată mai sus.

Datele şi locul desfăşurării probelor vor fi comunicate ulterior.

Rezultatul concursului/examenului se comunică candidaţilor în termen de 24 de ore de la terminarea concursului.

Contestaţiile se vor adresa, în scris, în termen de două zile lucrătoare, iar rezultatele lor vor fi comunicate în termen de două zile lucrătoare de la depunerea acestora.

Depunerea dosarelor se va face la sediul U.M. 02587 Bucureşti, strada Mircea Vulcănescu, nr. 88 sector 1, Bucureşti.

Date de contact: telefon: 021/318.72.49, 021/318.73.46, int. 128